als_Latn dik_Latn sag_Latn
Atentati/ Çështja “Doshi”, hetimet marrin kthesë, kërkohet verifikimi i tabulateve telefonikeKronikë, Kryesore Monday, March 16th, 2015
U kërkohet kompanive telefonike zbardhja e tabulateve. Dyshohet se Durim Bami nuk po thotë të vërtetën për ngjarjen. Do të verifikohen të gjitha bisedat e bëra gjatë një viti
Prokuroria e Krimeve të Rënda thellon hetimet lidhur me çështjen “Doshi”. Burime nga grupi i hetimit bënë me dije se përpjekjet e deritanishme për të hedhur dritë mbi akuzat e ngritura nga Tom Doshi se ndaj tij ishte përgatitur një atentat dhe për realizimin e tij ishte ngarkuar i pandehuri Durim Bami, nuk janë të mjaftueshme. Për këtë qëllim grupi i hetimit ka në dorë një tjetër provë, e cila mund t’i çojë tek e vërteta. Prokurori do të kërkojë të zbardhë të gjitha tabulatet telefonike të Durim Bamit. Vetëm në këtë mënyrë ajo do të mund të hedhë dritë mbi atë që kanë deklaruar personat e marrë deri në këto moment në pyetje si persona që kanë dijeni për çështjen, madje edhe vetë Durim Bami, që mbahet si person nën hetim për veprën penale të vrasjes për shkak të cilësive të veçanta të viktimës. Këtë tabulate janë kërkuar të zbardhen në mënyrë analitike dhe në fund do të dilet në një konkluzion. Por nuk do të jetë vetëm kjo. Prokuroria ka kërkuar të zbardhen të gjitha bisedat hyrëse dhe dalëse që Durim Bami ka kryer edhe me persona të tjerë të përfshirë në këtë histori në 12 muajt e fundit. Sipas grupit të hetimit, dyshohet se Durim Bami nuk po thotë të vërtetën, teksa është marrë në pyetje edhe për njohjen e tij me Mark Frrokun. Me kryerjen e këtyre hetimeve shtesë, prokurori do të mund të zbardhë edhe përfshirjen e këtyre personave në ngjarje të tjera.
Frroku mohoi
Deputeti i Partisë Kristian-Demokrate ka mohuar para Prokurorisë së Krimeve të Rënda njohjen e tij me Durim Bamin. Por nga ana e tij edhe Bami është shprehur se nuk ka pasur lidhje me Frrokun. Në këtë mënyrë Frroku ka hedhur poshtë të gjitha akuzat e deputetit Tom Doshi për një skenar lidhur me eliminimin fizikë të tij. Sipas Tom Doshit, ishte pikërisht Mark Frroku ai që e kishte vënë në dijeni për skenarin, madje e kishte njohur edhe me “vrasësin” e paguar për këtë ngjarje të rëndë. Nëse rezulton që Durim Bami dhe Mark Frroku njihen mes tyre, hetuesit thanë se të dy personat e pyetur do të mbajnë përgjegjësi penale, për akuzën e “dëshmisë së rreme para oficerit të policisë gjyqësore”. Një tjetër ngjarje që po hetohet dhe ka lidhje me të arrestuarin Durim Bami është ajo e disa kohëve më parë në qytetin e Durrësit, kur atij iu bllokua një makinë e blinduar. Sipas dëshmisë së deputetit Tom Doshi dhe deklarimeve të ish-deputetit Dritan Prifti, pas shoqërimit të tij në polici ka qenë deputeti Doshi dhe deputeti Frroku që kanë shkuar në policin e Durrësit, ku kanë ndërhyrë për të liruar Bamin dhe makinën e tij, të cilën ia kishte blerë deputeti Doshi. Prokurori ka kërkuar nga Drejtoria e Policisë Durrës t’i vërë në dispozicion grupit hetimor raport-shërbimin dhe procesverbalet e shoqërimit dhe bllokimin e mjetit. Zbardhja e kësaj ngjarjeje për hetuesit mund të provojë njohjen mes Durim Bamit dhe Mark Frrokut, i cili vazhdon të mohojë njohjen. Për hetuesit, zbardhja e këtyre detajeve do të ndihmojë procesin për të provuar faktet që deputeti Doshi i atribuon deputeti Frroku si personi që i ka prezantuar Bamin dhe i ka servirur historinë e komplotit për vrasjen e tij dhe deputetit Mhill Fufi.
Didi në Prokurori
Drejtori i Përgjithshëm i Policisë së Shtetit, Artan Didi, është personi i radhës që do të dëshmojë në Prokurorinë e Krimeve të Rënda. Kryepolici do të merret në pyetje lidhur me deklaratat e deputetit Tom Doshi se ndaj tij dhe deputetit demokrat Mhill Fufi ishte planifikuar atentat. Thirrja në Prokurori është bërë, pasi emri i tij u përmend në deklaratën e ministrit të Brendshëm, Saimir Tahiri, ku ndër të tjera ai u shpreh se në një nga takimet që ka pasur në zyrën e tij me deputetin Tom Doshi dhe Durim Bamin, ka qenë i pranishëm dhe kreu i policisë. Didi duhet të shpjegojë gjithashtu për prokurorët nëse çështja është referuar në Prokurori.
Doshi: Bami heq dorë vullnetarisht nga krimi, Prokuroria hetim me dy standarde
Deputeti Tom Doshi, përmes një deklarate të publikuar në faqen e tij sociale në “Facebook”, ka hedhur dyshime lidhur me hetimet e çështjes që ka denoncuar disa javë më parë. Në publikimin e tij, Doshi shprehet se ka humbur besimin në një hetim të paanshëm të Prokurorisë, madje shprehet se ajo është duke i zhvilluar ato me dy standarde. Doshi shprehet gjithashtu se nuk ka besim tek organi i Prokurorisë dhe ky besim, sipas tij, ka humbur si pasojë e ndikimit të politikanëve të lartë. “Kam bërë publike mungesën e besimit ndaj institucionit të Prokurorisë, çështje për të cilën në mënyrë të arsyetuar i jam drejtuar prokurorit të Përgjithshëm.
Kam rezerva të arsyeshme në lidhje me hetimin, të cilat në respekt të institucionit dhe të funksionit që mbaj si pjesë e legjislativit, i kam bërë e do t’i bëj prezent konform ligjit. Pavarësisht kësaj në respekt edhe të opinionit publik, jam i detyruar të jap vlerësime në lidhje me procesin, për aq të vërteta sa dihen publikisht. Deklarimet e mia kanë qenë publike dhe me emra dhe ngjarje specifike: konkretisht kam bërë publike skemën e ngjarjes së përgatitur kundër meje dhe emrat e përfshirë në të si porositës, ndërmjetës dhe ekzekutor”, – thotë Doshi. Deputeti i përjashtuar tashmë nga radhët e grupit parlamentar të Partisë Socialiste tregon edhe dy standardet që, sipas tij, janë duke u përdorur nga drejtësia. “Nga njëra anë personi që ka hequr dorë vullnetarisht nga krimi, Durim Bami, mbahet i arrestuar dhe nën terror psikologjik, madje qëllimisht gjoja për masa sigurie vazhdon akoma të qëndrojë nën mbikëqyrje të Policisë së Shtetit e jo nën mbikëqyrje të organeve të specializuara sikurse janë burgjet që monitorohen nga Prokuroria dhe standardet dhe ruajtja kryhet nga Policia e Burgjeve (e papërfshirë në këtë proces).
Nga ana tjetër, ndërmjetësi i krimit (Fatjon Skënderi) pasi thirret me ndërmjetësim të dyshimtë nga Gjermania, i jepet garanci se nuk do ketë asnjë masë shtrënguese ndaj tij – dhe nuk ka në fakt”, – thotë Doshi në deklaratën e tij të bërë publike në “Facebook”. Nga ana tjetër ai pohon se Durim Bami ka hequr dorë vullnetarisht nga krimi duke e vënë në dijeni për këtë. Ndërsa për Fatjon Skënderin thotë se nuk ka hequr dorë nga krimi, por skema e tij u dekonspirua dhe ndryshe nga Bami ai vazhdon të jetë i lirë. Ndërkohë, Durim Bami mbahet në ruajtje nga Policia e Shtetit e jo nga Drejtoria e Burgjeve.
als_Latn als_Latn als_Latn szl_Latn als_Latn als_Latn als_Latn als_Latn als_Latn als_Latn als_Latn